

Broj: 41 Su-81/2022-4

MB:04341872

OIB: 87297014856

Broj telefona: 01-2356860

Broj telefaksa: 01-2356882

**POZIV NA DOSTAVU PONUDA**

**za provedbu postupka jednostavne nabave**

Usluge elektronskog zaprimanja dokumenta, ispisa i kuvertiranja sudskih pismena za primatelje tih pismena

Evidencijski broj nabave: JN-1/22

**Zagreb, 08. veljače 2022.**

**UPUTE ZA PRIPREMU I PODNOŠENJE PONUDE**

Općinski sud u Novom Zagrebu pokrenuo je postupak jednostavne nabave usluge elektronskog zaprimanja dokumenta, ispisa i kuvertiranja sudskih pismena za primatelje tih pismena te je donio Odluku o početku postupka jednostavne nabave broj: 41 Su-81/2022-2 od 04. veljače 2022., na temelju odredbe članka 12. stavak 1. točke 1. i članka 15. stavka 1., 2. i 3. Zakona o javnoj nabavi ("Narodne novine", broj 120/16, u daljnjem tekstu: ZJN) i članka 5. Pravilnika o provođenju postupaka jednostavne nabave na Općinskom sudu u Novom Zagrebu (broj 20 Su-489/17-1 od 14. lipnja 2017., objavljen na web stranici suda).

Za nabavu roba radova i usluga procijenjene vrijednosti manje od 200.000,00 kuna, odnosno za nabavu radova manje od 500.000,00 kuna godišnje (tzv. jednostavnu nabavu), Naručitelj nije obvezan provoditi postupke javne nabave propisane ZJN.

**1 . OPĆI PODACI**

1.1. Podaci o Naručitelju

OPĆINSKI SUD U NOVOM ZAGREBU

TURININA 3, 10000 ZAGREB

OIB: 87297014856

MB:04341872

Poslovna banka: Hrvatska poštanska banka

IBAN: HR59 2390 0011 1009 0321 9

Broj telefona: 01-2356860

Broj telefaksa: 01-2356882

Internetska adresa: <http://sudovi.hr/osnzg/>

1.2.Predstavnici naručitelja za komunikaciju s ponuditeljima

Osobe ovlaštene za komunikaciju s ponuditeljima su:

Vedrana Kufrin, kontakt telefon: 01 2356862

Adresa elektroničke pošte: Vedrana.Kufrin@osnzg.pravosudje.hr

Ovaj poziv za dostavu ponuda nalazi se i na internetskoj stranici Naručitelja: <http://sudovi.pravosudje.hr/osnzg/>, gdje će biti objavljene i sve eventualne izmjene poziva.

1.3. Vrsta postupka nabave

Jednostavna nabava s ciljem sklapanja ugovora za usluge elektronskog zaprimanja dokumenta, ispisa i kuvertiranja sudskih pismena za primatelje tih pismena.

Ugovor za usluge elektronskog zaprimanja dokumenta, ispisa i kuvertiranja sudskih pismena za primatelje tih pismena sklapa se na razdoblje od 12 mjeseci. Naručitelj se ne obvezuje predviđene količine realizirati u potpunosti. Količine će biti definirane stvarnim potrebama naručitelja.

1.4. Evidencijski broj nabave

JN-1/22

1.5. Procijenjena vrijednost predmeta nabave

Procijenjena vrijednost nabave za elektronskog zaprimanja dokumenta, ispisa i kuvertiranja sudskih pismena za primatelje tih pismena iznosi 199.000,00 kuna bez PDV-a.

**2. PODACI O PREDMETU NABAVE**

2.1. Opis predmeta nabave:

usluge elektronskog zaprimanja dokumenta, ispisa i kuvertiranja sudskih pismena za primatelje tih pismena, odnosno prihvat, elektronička distribucija, materijalizacija te otprema pošiljaka distributeru radi njihove otpreme, odnosno dostave primateljima.

Predmet nabave je usluga zaprimanja, ispisa i kuvertiranja dokumenata koje informatički sustav Naručitelja generira digitalno potpisani dokument te istog šalje u pre-definiranom formatu u servis pružatelja usluga. U trenutku digitalnog potpisivanja na dokument informatički sustav postavlja jedinstveni QR kod koji će biti poveznica između fizičkog i digitalnog dokumenta, odnosno link na original dokumenta.

Pružatelj će svakim radnim danom do 23.59 sati putem web servisa zaprimati digitalne
podatke iz sustava Naručitelja. Za sve zaprimljene digitalne podatke IT sustav Pružatelj
usluge povratno šalje informaciju prema sustavima Naručitelja o uspješnom
zaprimljenim digitalnim podatcima. Elektronički podaci koje sustavi Naručitelja šalju
sastoje se od meta podataka u XML datoteci i sadržaja u PDF formatu.

Svi digitalni podatci zaprimljeni do navedenog vremena biti će obrađeni u sustavu
pružatelja usluge na način da će se iz zaprimljenih digitalnih podataka kreirati pošiljka
sukladno zahtjevu Naručitelja. Svakoj kreiranoj pošiljci dodijelit će se jedinstveni broj
pošiljke koji će se servisno poslati u sustav Naručitelja. Ako je neki od zaprimljenih
digitalnih podataka neispravan ili nepotpun u smislu formata i/ili sadržaja te nije moguća njegova daljnja obrada, takva pošiljka će bit označena kao greška i neće biti poslana na materijalizaciju.

CPV oznaka: 79800000-2

Predmet nabave nije podijeljen u grupe.

2.2. Količina predmeta nabave

U troškovniku (Prilog 1)su iskazane okvirne količine predmeta nabave, budući da nije moguće procijeniti točnu količinu. Naručitelj se ne obvezuje na realizaciju navedenih količina u cijelosti. Stvarna nabavljena količina na temelju sklopljenog ugovora o javnoj nabavi može biti veća ili manja od okvirne količine. Stvarna realizacija ovisit će o stvarnim potrebama Naručitelja.

2.3. Tehnička specifikacija predmeta nabave:

Tehnička specifikacija predmeta nabave detaljnije je opisana u nastavku te u troškovniku (Prilog 1).

Dokument koji se ispisuje i kuvertira mora sadržavati slijedeći set minimalnih podataka:

* OIB primatelja
* Ime i prezime
* Ulica i kućni broj
* Poštanski broj
* Mjesto
* Naselje
* Tip postupka
* Tip dostave
* espis ID zahtjeva
* QR kod.

Ispisivanje i kuvertiranje dokumenta mora biti moguće za slijedeće vrste postupaka:

• parnični/ovršni

• izvanparnični

• zemljišno-knjižni

• kazneni

• prekršajni

• upravni

Ispisivanje kuverti mora biti moguće za slijedeće vrste dostave:

• osobna

• posredna.

Na temelju uspješno zaprimljenoga dokumenta sa strane servisa pružatelja usluga ispisa i kuvertiranja, isti povratno vraća informaciju dodijeljenog broja praćenja pošiljke prema informatičkom sustavu Ministarstva.

Sustav mora podržavati kako pojedinačno slanje/primanje dokumenata tako i grupno (bulk).

Ukoliko je određeni digitalni dokument potrebno fizički uručiti na više različitih adresa, prema pružatelju usluga ispisa i kuvertiranja servisu je potrebno poslati isto toliko digitalnih dokumenata.

Informatičkom sustavu Naručitelja potrebno je osigurati webservis prema kojem će isti upućivati upite o statusu proslijeđenih pošiljaka. Povratna informacija servisa pružatelja usluga ispisa i kuvertiranja mora minimalno sadržavati slijedeće informacije: broj za praćenje pošiljke, status (mogući status: zaprimljeno, isporučeno, nije isporučeno), timestamp statusa.

Digitalno zaprimljeni dokument u servis pružatelja usluga ispisa i kuvertiranja potrebno je digitalno potpisati čime će se nedvojbeno sačuvati integritet istoga na putu od pošiljatelja do prijema u servis pružatelja usluga ispisa i kuvertiranja.

Svi digitalno zaprimljeni dokumenti upućivat će se na materijalizaciju (ispis/kuvertiranje, fizička dostava).

Ovisno o tipu postupka, postoji predefinirani izgled kuverte za koji je moguće sustavu pružatelja usluge omogućiti definiranje templatea/ obrasca s očekivanim statičnim podacima za svaki od mogućih tipova postupaka.

Nastavno na ispisni proces:

• povratnica se mora vizualno razlikovati od sadašnje

• ispis se radi u crno bijeloj tehnici

• potrebno je da dokument sadrži bar kod s podacima o primatelju, kako bi tiskara mogla upariti rješenje i primatelja čije podatke otiskuje na kuverti.

Digitalni podaci koji su zaprimljeni radnim danom do 23.59 sati putem web servisa
materijaliziraju se i otpremaju slijedeći radni dan najkasnije do 16 sati.

2.4.Opseg obveza davatelja usluga:

Davatelj usluga će usluge koje su predmet nabave pružati Naručitelju kao korisniku usluga sukladno vrstama i količinama izraženim u troškovniku, s tim da su tamo izražene količine okvirne, dok stvarno nabavljene količine mogu biti veće ili manje, sukladno potrebama i raspoloživim financijskim sredstvima korisnika usluga.

2.5.Mjesto na koje se usluga odnosi:

Općinski sud u Novom Zagrebu, Turinina 3, Zagreb (sjedište suda) sa Stalnim službama u Jastrebarskom, Samoboru i Zaprešiću.

2.6.Početak i rok pružanja usluga te vremensko trajanje ugovora:

Ugovor za usluge elektronskog zaprimanja dokumenta, ispisa i kuvertiranja sudskih pismena za primatelje tih pismena zaključit će se na razdoblje od 12 mjeseci, a isti stupa na snagu s danom navedenim u Ugovoru koji će se sklopiti. Naručitelj će od odabranog ponuditelja pozivom zatražiti potpis ugovora.Rok za potpis ugovora je najdulje tri dana od dana zaprimanja poziva.

**3. KRITERIJ ZA KVALITATIVNI ODABIR GOSPODARSKOG SUBJEKTA**

OSNOVE ZA ISKLJUČENJE GOSPODARSKOG SUBJEKTA

3.1. Obvezni razlozi isključenja ponuditelja te dokumenti na temelju kojih se utvrđuju

3.1.1. Javni naručitelj obvezan je isključiti gospodarskog subjekta iz postupka javne nabave ako utvrdi da:

1. je gospodarski subjekt koji ima poslovni nastan u Republici Hrvatskoj ili osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta i koja je državljanin Republike Hrvataske pravomoćnom presudom osuđena za:

**a) sudjelovanje u zločinačkoj organizaciji, na temelju**

**-**članka 328. (zločinačko udruženje) i članka 329. (počinjenje kaznenog djela u sustavu zločinačkog udruženja) Kaznenog zakona ("Narodne novine", broj 125/11, 144/12, 56/15, 61/15, 101/17 i 118/18, u daljnjem tekstu: KZ),

-članka 333. (udruženje za počinjenje kaznenih djela) Kaznenog zakona („Narodne novine“, broj110/97,27/98,50/00,129/00,51/01,111/03,190/03,105/04,84/05,71/06,110/07,152/08, 57/11, 77/11 i 143/12, u daljnjem tekstu: ranije važeći KZ),

**b) korupciju, na temelju**

-članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254.(zlouporaba u postupku javne nabave, )članka 291.(zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) KZ-a,

-članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347.(primanje mita) i članka 348. (davanje mita) ranije važećeg KZ-a,

**c) prijevaru, na temelju**

-članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) KZ-a

-članka 224. (prijevara), članka 293. (prijevara u gospodarskom poslovanju), članka 286. (utaja poreza i drugih davanja) ranije važećeg KZ-a,

**d) terorizam ili kaznena djela povezana** **s terorističkim aktivnostima, na temelju**

-članka 97. (terorizam), članka 99. (javno poticanje na terorizam) i članka 100. (novačenje za terorizam), članka 101. (obuka za terorizam) i članka 102. (terorističko udruženje) KZ-a,

-članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) ranije važećeg KZ-a,

**e) pranje novca ili financiranje terorizma, na temelju**

-članka 98. (financiranje terorizma) i članka 265. (pranje novca) KZ-a

-članka 279. (pranje novca) ranije važećeg KZ-a,

**f) dječji rad ili druge oblike trgovanja ljudima, na temelju**

-članka 106. (trgovanje ljudima) KZ-a

-članka 175. (trgovanje ljudima i ropstvo) ranije važećeg KZ-a.

Za potrebe utvrđivanja okolnosti iz točke 3.1.1. gospodarski subjekt je dužan u ponudi dostaviti izjavu. Izjavu daje osoba po zakonu ovlaštena za zastupanje gospodarskog subjekta. Izjava ne smije biti starija od tri mjeseca računajući od dana početka postupka javne nabave.

Izjava može biti dana na prilogu (Obrazac 2) koji je sastavni dio ovog Poziva na dostavu ponuda.

Radi provjere okolnosti iz točke 3.1.1. javni naručitelj tijekom postupka nabave može od tijela nadležnog za vođenje kaznene evidencije zatražiti izdavanje potvrde o činjenicama o kojima to tijelo vodi službenu evidenciju za bilo kojeg ponuditelja. Ako nije u mogućnosti pribaviti tu potvrdu, a radi provjere iz točke 3.1.1. javni naručitelj može od ponuditelja zatražiti da u primjerenom roku dostavi važeći dokument:

1. dokument tijela nadležnog za vođenje kaznene evidencije države sjedišta gospodarskog subjekta, odnosno države čiji je državljanin osoba ovlaštena po zakonu za zastupanje gospodarskog subjekta, ili
2. jednakovrijedni dokument koji izdaje nadležno sudsko ili upravno tijelo u državi sjedišta gospodarskog subjekta, odnosno u državi čiji je državljanin osoba ovlaštena po zakonu za zastupanje gospodarskog subjekta, ako se ne izdaje dokument iz kaznene evidencije ili ne obuhvaća kaznena djela iz točke 3. 1.1. a) i b), ili
3. izjavu pod prisegom ili odgovarajuću izjavu osobe koja je po zakonu ovlaštena za zastupanje gospodarskog subjekta ispred nadležne sudske ili upravne vlasti ili nadležnog strukovnog ili trgovinskog tijela u državi sjedišta gospodarskog subjekta, odnosno u državi čiji je ta osoba državljanin ili izjavu s ovjerenim potpisom kod bilježnika, ako se u državi sjedišta gospodarskog subjekta, odnosno u državi čiji je ta osoba državljanin ne izdaju dokumenti iz točke 1. i 2. ili oni ne obuhvaćaju sva kaznena djela iz točke 3.1.1. a) i b) ovog poziva na dostavu ponuda.

3.1.2. Javni naručitelj obvezan je isključiti gospodarskog subjekta ako utvrdi da nije ispunio obvezu plaćanja dospjelih obveza i obveza za mirovinsko i zdravstveno osiguranje u Republici Hrvatskoj ako ima gospodarski subjekt poslovni nastan u Republici Hrvatskoj ili u državi poslovnog nastana. Iznimno, javni naručitelj neće isključiti gospodarskog subjekta iz postupka nabave ako mu sukladno posebnom propisu plaćanje obveza nije dopušteno ili mu je odobrena odgoda plaćanja.

Za potrebe utvrđivanja okolnosti iz točke 3.1.2. gospodarski subjekt u ponudi dostavlja izjavu koju daje osoba po zakonu ovlaštena za zastupanje gospodarskog subjekta. Izjava ne smije biti starija od tri mjeseca računajući od dana početka postupka javne nabave. Izjava može biti dana na obrascu (Obrazac 3)koji je sastavni dio ovog Poziva na dostavu ponuda.

Javni naručitelj može tijekom postupka nabave radi provjere činjenice iz točke 3.1.2. od izdavatelja dokumenta, nadležnog tijela, zatražiti podatke za bilo kojeg natjecatelja tj. ponuditelja da u primjerenom roku dostavi važeću:

1. potvrdu Porezne uprave ili drugog nadležnog tijela koja ne smije biti starija od 30 dana od dana početka postupka nabave

ili

1. važeći jednakovrijedni dokument nadležnog tijela države sjedišta gospodarskog subjekta, ako se ne izdaje potvrda iz točke 1.

ili

1. izjavu pod prisegom ili odgovarajuću izjavu osobe koja je po zakonu ovlaštena za zastupanje gospodarskog subjekta ispred nadležne sudske ili upravne vlasti ili nadležnog strukovnog ili trgovinskog tijela u državi sjedišta gospodarskog subjekta, odnosno u državi čiji je ta osoba državljanin ili izjavu s ovjerenim potpisom kod bilježnika, koja ne smije biti starija od 30 dana od dana početka postupka javne nabave.

3.1.3. Ako je ponuditelj odnosno zajednica ponuditelja dostavio-la lažne podatke pri dostavi dokumenata kojima dokazuje da ne postoje razlozi isključenja iz točke 3.1.1.

Provjera podataka

Svi dokazi iz poziva na dostavu ponude prilažu se u neovjerenoj preslici pod kojim se smatra i neovjereni ispis elektroničke isprave. Naručitelj može u bilo kojem trenutku tijekom postupka nabave, ako je to potrebno, provjeriti sve informacije iz ponude ponuditelja a koja se odnose na točku 1. kod nadležnog tijela za vođenje službene evidencije.

Nakon rangiranja ponuda prema kriteriju za odabir ponude, a prije donošenja odluke o odabiru, Naručitelj može od najpovoljnijeg ponuditelja zatražiti dostavu izvornika ili ovjerenih preslika svih onih dokumenata koji su traženi.

**4. PODACI O PONUDI**

4.1. Sadržaj ponude

Ponuda sadrži:

* popunjeni troškovnik **(Prilog 1),** potpisan i ovjeren (pečatom) od ovlaštene osobe ponuditelja,
* popunjeni ponudbeni list **(Obrazac 1),** potpisan i ovjeren (pečatom) od ovlaštene osobe ponuditelja,
* dokaz da ne postoje razlozi za isključenje gospodarskog subjekta - Izjava o nepostojanju razloga za isključenje sukladno članku 251. ZJN **(Obrazac 2),** potpisana i ovjerena (pečatom) od ovlaštene osobe ponuditelja,
* izjavu o plaćanju dospjelih poreznih obveza i obveza za mirovinsko i zdravstveno osiguranje **(Obrazac 3),** potpisana i ovjerena (pečatom) od ovlaštene osobe ponuditelja,
* dokaz o sposobnosti za obavljanje profesionalne djelatnosti - Izvadak iz upisa u sudski, obrtni, strukovni ili drugi odgovarajući registar države sjedišta gospodarskog subjekta.

Ponuditelj ne smije mijenjati ili brisati originalni tekst Poziva na dostavu ponuda ili bilo kojeg obrasca iz poziva.

4.2. Način izrade ponude

Ponuda se izrađuje na način da čini cjelinu te se uvezuje tako da se onemogući naknadno vađenje ili umetanje listova ili dijelova ponude, npr. jamstvenikom čija su oba kraja na posljednjoj strani pričvršćena naljepnicom ili utisnuta žigom. Stranice se označavaju rednim brojem na način da je vidljiv redni broj stranice i ukupni broj svih stranica ponude (npr. 1/25).

Ponuda se zajedno s pripadajućom dokumentacijom izrađuje na hrvatskom jeziku i latiničnom pismu, u papirnatom obliku otisnuta ili pisana neizbrisivom tintom, dostavlja se i predaje u “izvorniku“, potpisana od strane ovlaštene osobe za zastupanje gospodarskog subjekta ili osobe koju je ovlaštena osoba ovlastila pisanom punomoći za potpisivanje ponude (u tom slučaju se prilaže i potpisana punomoć u izvorniku).

Ispravci u ponudi moraju biti izrađeni na način da su vidljivi te uz ispravke mora biti naveden datum ispravka i potpis ovlaštene osobe ponuditelja te pečat ponuditelja.

Uzorci, katalozi, mediji za pohranjivanje podataka, kao dio ponude koji ne mogu biti uvezani ponuditelj obilježava nazivom i navodi u sadržaju ponude kao dio ponude.

4.3. Način, datum, vrijeme i mjesto dostave ponude

Ponuda se predaje neposredno u prijemni ured Naručitelja ili preporučenom poštanskom pošiljkom na adresu naručitelja, u zatvorenoj omotnici na kojoj mora biti naznačeno:

**OPĆINSKI SUD U NOVOM ZAGREBU**

**Ured predsjednice suda**

**Turinina 3, 10000 Zagreb**

**Evidencijski broj nabave JN-1/22**

**Predmet nabave: USLUGE ELEKTRONSKOG ZAPRIMANJA DOKUMENTA, ISPISA I KUVERTIRANJA SUDSKIH PISMENA ZA PRIMATELJE TIH PISMENA**

**„PONUDA-NE OTVARAJ“**

**Na omotnici je potrebno naznačiti naziv i adresu ponuditelja.**

**Ponuda bez obzira na način dostave mora biti dostavljena Naručitelju do 15. veljače 2022. u 14:00 sati.**

Nije dozvoljeno dostavljanje ponude elektroničkim putem.

Ponuda se neće javno otvarati.

Ponude dostavljene nakon isteka roka za dostavu ponuda ne upisuju se u upisnik o zaprimanju ponuda, ali se evidentiraju kod Naručitelja kao zakašnjele ponude, obilježavaju se kao zakašnjele te se neotvorene vraćaju pošiljatelju bez odgode.

Ponuditelj može do isteka roka za dostavu ponude pisanom izjavom odustati od svoje dostavljene ponude. Pisana izjava se dostavlja na isti način kao i ponuda s obveznom naznakom „Odustanak od ponude“.

Ponuda se ne može mijenjati nakon isteka roka za dostavu ponude.

4.4. Dopustivost alternativnih ponuda

Alternativne ponude nisu dopuštene.

*Ponuda treba biti za cjelokupnu vrstu traženih artikala po priloženom troškovniku, djelomična se neće prihvatiti.*

4.5. Cijena ponude

Cijena ponude obuhvaća sve stavke troškovnika i piše se brojkama.

Cijena ponude izražava se u hrvatskim kunama.

Jedinične cijene izražene u troškovniku su fiksne i nepromjenjive.

U cijenu ponude bez PDV-a moraju biti uračunati svi troškovi i popusti.

PDV se iskazuje zasebno iza cijene ponude.

Ako ponuditelj nije u sustavu poreza na dodanu vrijednost ili je predmet nabave oslobođen poreza na dodanu vrijednost, u ponudbenom listu, na mjesto predviđeno za upis cijene ponude s porezom na dodanu vrijednost upisuje se isti iznos kao što je upisan na mjestu predviđenom za upis cijene ponude bez poreza na dodanu vrijednost, a mjesto predviđeno za upis iznosa poreza na dodanu vrijednost ostaje prazno.

Troškovnik:

U Troškovnik su uvršteni troškovi elektronskog zaprimanja dokumenata, ispisa i kuvertiranja pošiljki po jedinici mjere (pošiljka)-redni broj 1. Troškovnika. Predmetna usluga navedena je u stavki 1. (redni broj 1) Troškovnika i obuhvaća:

* elektronsko zaprimanje podataka o sadržaju pošiljki
* 1 x bianco papir format A4, 80g/m2
* ispis 1/1
* insertacija u kuvertu, kuverta formata C5 s povratnicom, gramature 90g/m2, bijela s prozorom desno gore dimenzija 25x45 mm
* upućivanje pošiljke u distribucijski centar HP-Hrvatska pošta d.d. radi dostave primatelju pošiljke.

Stavka 2. (redni broj 2) Troškovnika obuhvaća dodatne listove papira (više od jednog lista), njihov ispis i kuvertiranje.

Ponuditelj je obvezan, nakon što upiše u troškovnik sve tražene podatke, pečatom i potpisom ovlaštene osobe potvrditi vjerodostojnost troškovnika. Ponuditelj ne smije mijenjati izvorni oblik troškovnika.

U slučaju da ponuditelj ne ispuni makar i jednu stavku, cijena ponude će se smatrati neprihvatljivom te će ponuda biti isključena.

4.6. Rok, način i uvjeti plaćanja

Predujam isključen.

Naručitelj se obvezuje nabavljenu i isporučenu robu, na temelju ispostavljenog eRačuna s potvrdom primitka robe, platiti u roku od 30 dana od dana primitka eRačuna na poslovni račun ponuditelja kod poslovne banke, što će se utvrditi ugovorom.

4.7. Rok valjanosti ponude

Rok valjanosti ponude je najmanje 60 dana od dana određenog za dostavu ponude i treba biti naveden u Ponudbenom listu (Obrazac 1).

4.8. Kriterij odabira najpovoljnije ponude

Sukladno odredbama ZJN i Pravilnika o provođenju postupaka jednostavne nabave na Općinskom sudu u Novom Zagrebu stručno povjerenstvo Naručitelja utvrdit će prihvatljivost ponude gdje je apsolutni ponder cijene 100% (najniža cijena).

**Najpovoljnija ponuda je valjana ponuda (prihvatljiva, prikladna i pravilna) s najnižom ukupnom cijenom.**

Ukoliko na nadmetanje pristignu ponude s istim ponderom cijena, kao najpovoljnija bit će odabrana ona koja je zaprimljena ranije.

4.9. Rok donošenja odluke o odabiru ili poništenju

Naručitelj će Odluku o odabiru odnosno Odluku o poništenju s preslikom zapisnika o pregledu i ocjeni ponuda svakom ponuditelju dostaviti u roku od 5 dana od isteka roka za dostavu ponuda.

Na odluku Naručitelja nema prava žalbe.

4.10. Stavljanje na raspolaganje Poziva na dostavu ponuda

Poziv na dostavu ponuda stavljen je na raspolaganje na internetskoj stranici Naručitelja.

Naručitelj ne vodi evidenciju o ponuditeljima koji su preuzeli Poziv na dostavu ponuda na njegovim internetskim stranicama pa ponuditelji koji na taj način preuzmu Poziv na dostavu ponuda, ako žele zaprimiti obavijest o postupku, moraju o tome obavijestiti Naručitelja faxom, e-mailom ili na drugi dokaziv način.

Sve izmjene Poziva na dostavu ponuda bit će objavljene na internetskoj stranici Naručitelja:

<http://sudovi.pravosudje.hr/osnzg/>

4.11. Povrat dokumentacije

Ponude i dokumentacija priložena uz ponudu ne vraćaju se, osim u slučaju zakašnjenja dostave ili odustajanja ponuditelja od neotvorene ponude.

4.12. Posebne odredbe

Na ovaj postupak ne primjenjuju se odredbe ZJN te Naručitelj zadržava pravo poništiti ovaj postupak jednostavne nabave u bilo kojem trenutku, odnosno ne odabrati niti jednu ponudu.

4.13. Prilozi i obrasci

-troškovnik (prilog 1)

- ponudbeni list (obrazac 1)

-izjava o nepostojanju razloga za isključenje sukladno članku 251. ZJN (obrazac 2),

-izjava o plaćanju dospjelih poreznih obveza i obveza za mirovinsko i zdravstveno osiguranje (obrazac 3).

 OPĆINSKI SUD U NOVOM ZAGREBU